Bidyut Prabha Devi

Bidyut Prabha Devi (; Natara, Kendrapara barrutia, 1926ko uztailaren 12a – 1977ko urtarrilaren 28a) indiar poeta izan zen, odiazko literaturako emakumezko poeta onenetakotzat joa.

 Bizitza 
Bidyut Prabha 1926ko uztailaren 12an jaio zen amaren aldeko osabaren etxean, Kendrapara barrutiko Natara herrixka txiki batean, karan komunitateko familia batean. Nimai Charan Das idazle eta konpilatzailearen eta Rekha Deviren bigarren alaba zen. Bere gurasoak tradizionalistak eta kontserbadoreak ziren eta Cuttack hiriko Bamphisahi auzoan bizi ziren. Bidyut Prabhak neba eta hiru ahizpa zituen; bere ahizpa gazteagoa, Punya Prabha Devi, idazlea izan zen baita ere.

Aitaren eraginpean hasi zen poesia idazten. Haurra zela, odiazko hainbat poeta garrantzitsu pertsonalki ezagutu zituen.

1949ko uztailaren 4an, Panchanan Mohantyrekin ezkondu zen, Orissako idazkaritzako langile batekin.

1966an osasuna kaskartzen hasi zitzaion, espiritualtasunera murgildu zen eta Sri Aurobindo ashramera joan zen bizitzera. 1977ko urtarrilaren 28an, osasun arazoak zirela eta, bere buruaz beste egin zuen, tren baten azpian eroriz.

 Obra 
1940ko hamarkadan hasi zen poemak idazten eta, ondoren, literatura aldizkarietan argitaratzen. Poema batzuk Punya Prabha Devi ahizparekin elkarlanean idatzi zituen. 1944an kaleratu zuen bere lehen poema bilduma, Sabita izenekoa, batez ere Orissaren aintza eta handitasunari buruzko poema patriotikoak jasotzen zituena.

Bidyut Prabha Devi hiri batean ikasketak egin zituen arren, bere poemek bere haurtzaroko landa-bizitzaren oroitzapenak islatzen dituzte. Poema batzuetan gizarte kontserbadore batean bizi diren emakumeen arazoak jorratu zituen. Nanda Kishore Bal eta Kunja Bihari Das poeten eragin handia jaso zuen. Poesiaz gain, hainbat antzezlan eta haur literaturako liburu ere idatzi zituen. Bere poesia-lan guztiak Bidyutprabha Sanchayan izenburupean argitaratu ziren 1957an. 

 Sariak eta errekonozimenduak 
1950ean, Utkal Unibertsitateak Bidyut Prabharen Utkal Saraswata liburua curriculumean sartu zuen poesia testuliburu gisa. Bidyut Prabha Devi odiazko literaturako emakumezko poeta nagusietakotzat jotzen da. 1962an, bere Bidyutprabha Sanchayana poesia bildumak Odisha Sahitya Akademi erakundearen saria irabazi zuen.

 Lanak 

 Sabita (1944)
 Utkal Saraswata Prativa (1947)
 Kanakanjali (1948)
 Marichika (1948)
 Bihayasi (1949)
 Bandenika (1950)
 Swapnadeep (1951)
 Jhara Siuli (1957)
 Jahaku Jie (1957)

 Erreferentziak 

 Kanpo estekak 

Kategoria:Indiako XX. mendeko idazleak
Kategoria:XX. mendeko emakume idazleak
Kategoria:Indiako poetak
Kategoria:Emakume poetak
Kategoria:Emakume antzerkigileak
Kategoria:Indiako haur literaturako idazleak
Kategoria:Odiazko idazleak
Kategoria:Poeta suizidak
Kategoria:Emakume suizidak